427.210 - Ordinaziun davart las scolas autas purtadas dal chantun (OSA)    427.210   Ordinaziun davart las scolas autas purtadas dal chantun  (OSA)  dals 08-07-2014 (versiun dals 01-01-2018)  sa basond sin l'art. 45 al. 1 da la constituziun chantunala1)  relaschada da la regenza ils 8 da fanadur 2014  1. Disposiziuns generalas  Art.  1 Intent 1 Questa ordinaziun serva a realisar las disposiziuns da la lescha chantunala davart   las scolas autas e la perscrutaziun, las disposiziuns respectivas dal dretg federal sco  er las disposiziuns interchantunalas, uschenavant che quellas ston vegnir applitgadas  per scolas autas purtadas dal chantun (scolas autas).  Art.  2 Cumpetenza dal cussegl da la scola auta, reglaments 1 Il  cussegl  da  la  scola  auta  relascha  reglaments  per  l'adempliment  da  las   incumbensas tenor l'artitgel 13 da la lescha davart las scolas autas e la perscrutaziun.   En quest connex fixescha il reglament d'organisaziun l'organisaziun da la scola e  determinescha la structura dal reglament da la scola. 2 Fixads tras reglament vegnan en spezial: a) la procedura d'immatriculaziun e d'exmatriculaziun, la renconuschientscha da   la furmaziun preliminara e l'experientscha professiunala, la frequentaziun da  las occurrenzas d'instrucziun tras las studentas ed ils students, las modalitads  dals examens sco er la procedura disciplinara;  b) l'autezza da las taxas; c) l'organisaziun e la realisaziun da curs preliminars; d) il  dretg da suttascriver e las indemnisaziuns al  cussegl da la scola auta,  la    delegaziun d'incumbensas a la direcziun da la scola auta sco er ils dretgs da   cundecisiun da las appartegnentas e dals appartegnents da la scola auta;  1) DG 110.100  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm   427.210    e) * la realisaziun da las disposiziuns da la lescha federala davart ils dretgs d'autur   ed ils dretgs da protecziun parents;  f) * la procedura da qualificaziun per studis cun ina restricziun d'admissiun tenor  l'agiunta.  3 Il cussegl da la scola auta lascha inscriver en il register da commerzi las persunas   che  han  il  dretg  da  suttascriver.  En  quest  connex  vegnan  previsas  adina  suttascripziuns collectivas per expensas.  Art.  3 Publicaziun ed approvaziun 1 Ils  reglaments dal cussegl da la scola auta ston vegnir publitgads en ina furma  adattada e consegnads a l'uffizi. 2 Il reglament d'indemnisaziun per las commembras ed ils commembers dal cussegl  da la scola auta sto vegnir inoltrà a la regenza per l'approvaziun.  Art.  4 Assicuranzas cunter accidents e da responsabladad 1 La conclusiun d'assicuranzas cunter accidents e da responsabladad è chaussa da las   studentas e dals students.  Art.  5 Incarica da prestaziun, incarica speziala 1 L'incarica da prestaziun cun contribuziun globala è limitada a maximalmain 4 onns   e po vegnir renovada sin dumonda dal cussegl da la scola auta. 2 L'incarica da prestaziun cun contribuziun globala cumpiglia almain: a) l'indicaziun  da  las  partidas  da  contract,  da  la  perioda  da  contract  e  da  la   summa da contract; b) l'incarica cun indicaziuns per controllar che l'incumbensa vegnia ademplida e   ch'ils termins da desditga vegnian observads; c) prescripziuns per il rapport da gestiun envers il chantun; d) indicaziuns davart las mobiglias e davart las immobiglias; e) la suttascripziun da la presidenta u dal president dal cussegl da la scola auta e   d'ina commembra u d'in commember da la regenza. 3 Cumplettaziuns  da  l'incarica  da  prestaziun  cun  contribuziun  globala  durant  la  perioda da contract vegnan fatgas sin basa d'incaricas spezialas. En quest connex è  l'incarica speziala ina prestaziun temporara da la scola auta cun in cumenzament e  cun ina fin fixada. Sche quai è necessari, po la limitaziun temporara da l'incarica  speziala  vegnir  abolida,  e  l'incarica  speziala  po vegnir  integrada en l'incarica  da  prestaziun cun contribuziun globala da la proxima perioda da contract.  Art.  6 Diploms e titels 1 La renconuschientscha dals diploms e la denominaziun dals titels sa drizzan tenor  las  disposiziuns  respectivas  dal  dretg  federal  sco  er  tenor  las  cunvegnas  interchantunalas. Il departament regla la realisaziun.  2       427.210   2. Sectur da prestaziun da l'instrucziun  Art.  7 Immatriculaziun, exmatriculaziun 1 Studentas  e  students  vegnan  admess  a  la  scola  auta  tras  immatriculaziun.  Ils   termins  d'annunzia  e  las  cundiziuns  d'admissiun  fixadas  per  lescha  vegnan  publitgads da la scola auta. 2 L'extrada da studentas e students da la scola auta capita tras exmatriculaziun.  Art.  8 Structura dal studi 1 Las scolaziuns èn concepidas en moda modulara e sa drizzan tenor las disposiziuns  federalas decisivas sco er tenor la conferenza svizra da las directuras e dals directurs  chantunals da l'educaziun publica Igl è pussaivel da far in studi a temp cumplain ed   in studi a temp parzial. 2 Il cussegl da la scola auta approvescha sin proposta da la direcziun da la scola auta  ils  plans d'instrucziun e  sin  basa dal sistem europeic da transferiment  da credits  academics (ECTS) l'assegnaziun dals puncts da credit.  Art.  9 Sistem da valitaziun 1 Las prestaziuns da  lavur  da  las  studentas  e  dals  students  vegnan valitadas cun  notas.  En cas excepziunals po il  cussegl da la scola auta fixar auters sistems da  valitaziun. Per prestaziuns suffizientas vegnan assegnads puncts da credit. 2 La scala da notas cumpiglia notas entiras e mesas notas. 6 è la meglra nota, 1 è la   mendra nota. Notas sut 4 represchentan prestaziuns insuffizientas.  Art.  10 Studis da diplom novs 1 L'introducziun da studis da diplom novs sco er cooperaziuns cun l'obligaziun da  surpigliar  ils  custs  dovran  l'approvaziun  da  la  regenza.  Resalvadas  restan  las  disposiziuns dal dretg federal sco er cunvegnas interchantunalas.  Art.  11 Restituziun dal daner da studi e da las taxas 1 Sch'il studi vegn interrut u smess durant il semester, na vegnan betg restituids il  daner da studi e las taxas dal semester current.  3. La perscrutaziun, ils servetschs e las furmaziuns  supplementaras sco secturs da prestaziun  Art.  12 Perscrutaziun 1 I  vegn  empruvà  da  realisar  projects  da  perscrutaziun  cuminaivels  cun  las  instituziuns da perscrutaziun universitaras ch'èn domiciliadas en il Grischun.   3     427.210    Art.  13 Concepziun dals pretschs per ils servetschs e per las furmaziuns  supplementaras  1 Ils custs directs dals servetschs e da las furmaziuns supplementaras ston vegnir  cuvrids almain per 125 pertschient (contribuziun da garanzia 1).  4. Finanziaziun  Art.  14 Manar la contabilitad 1 La scola auta maina las finanzas e la contabilitad en moda autonoma sin basa dals  princips da facturaziun da la lescha da finanzas. 2 Il management da las ristgas ed il sistem da controlla intern (SCI) vegnan realisads  tenor las disposiziuns dal dretg d'obligaziuns.  Art.  15 Amortisaziuns, activaziuns 1 L'amortisaziun  d'investiziuns  materialas  sa  drizza  tenor  las  disposiziuns  da  la  legislaziun chantunala davart las finanzas concernent l'amortisaziun da la facultad  administrativa. 2 Activaziuns èn admissiblas mo per las expensas d'investiziun e mo en il rom dal  preventiv  approvà.  Expensas  d'investiziun  per  bains  d'investiziun  materials  sut  200 000 francs per unitad na ston betg vegnir activadas.  Art.  16 Retenziuns 1 Ina retenziun sto vegnir furmada, sche las suandantas premissas èn ademplidas en  moda cumulativa: a) i sa tracta d'ina obligaziun actuala che deriva d'in eveniment, ch'è capità avant   il di da referenza da la bilantscha; b) i  resulta  cun  gronda  probabilitad  ina  deflussiun  da  meds  finanzials  per   ademplir questa obligaziun; c) l'import da l'obligaziun po vegnir stimà en moda fidada; e d) l'import è essenzial.  Art.  17 Reservas generalas 1 Ils  gudogns  annuals  ston  vegnir  assegnads  a  las  reservas  generalas  per  cuvrir   perditas futuras. 2 Il total da las reservas generalas na dastga betg surpassar 12 pertschient dals custs  bruts. Sche las reservas generalas cuntanschan la valur maximala, sto vegnir pajada  enavos la contribuziun chantunala ch'è vegnida pajada sur quai ora.  4       427.210   Art.  18 Utilisaziun e cumprova da reservas e da retenziuns 1 Las  retenziuns  ston  vegnir  cumprovadas  avertamain  en  detagl,  impundidas  confurm a  lur  destinaziun  e  schliadas  uschespert  che  las  premissas  èn  crudadas  davent. 2 La furmaziun e la  schliaziun da retenziuns e da reservas generalas  ston vegnir   cumprovadas en detagl en l'agiunta dal quint annual.  Art.  19 Valitaziun 1 Il  chapital  en  circulaziun  vegn  valità  tenor  princips  commerzials.  Ils  meds  finanzials  liquids,  las  pretensiuns  e  las  posiziuns  transitoricas  activas  vegnan  valitadas per la valur nominala, las vaglias per la valur da bursa il di da referenza da   la bilantscha, las vaglias senza valur da bursa per ils custs d'acquisiziun. 2 La  facultad  investida  dastga  vegnir  bilantschada  maximalmain  per  sia  valur  d'acquisiziun u da producziun e cun deducir las rectificaziuns necessarias da las  valurs. 3 Il chapital ester vegn valità per la valur nominala.  Art.  20 Emprest ed investiziun da chapital ester 1 Las investiziuns ed ils debits ston vegnir administrads tenor criteris economics ed  orientads a la ristga. 2 La scola auta sto observar – cun investir meds finanzials e cun surpigliar chapital  ad emprest – las prescripziuns da la regenza per l'administraziun da la tresoraria dal  chantun. 3 Il chantun po conceder a la scola auta emprests da daners per finanziar investiziuns  materialas. Ils emprests da daners ston vegnir tschainsids tenor las cundiziuns dal  martgà  e  pajads  enavos  en  la  dimensiun  d'amortisaziuns  da  las  investiziuns  materialas.  Art.  21 Directivas dal preventiv 1 Il  preventiv  sto  vegnir  fatg  tenor  las  directivas  formalas  e  materialas  dal   departament. Ils documents dal preventiv ston vegnir cumplettads cun tut las datas  da prestaziun e da finanzas sco er cun indicaturs che correspundan a las pretensiuns  al controlling da las contribuziuns en il senn da la lescha da finanzas dal chantun  Grischun. 2 Areguard l'utilisaziun da persunal  e  da  meds  materials  valan las  directivas  per  l'administraziun chantunala exclusivamain confurm al senn.  Art.  22 Contribuziun globala, approvaziun dal preventiv 1 Il cussegl grond fixescha la contribuziun globala e las ulteriuras contribuziuns a la  scola auta en il rom dal preventiv dal chantun.   5     427.210    2 L'approvaziun dal preventiv da la scola auta vegn fatga da la regenza suenter la fin  da la sessiun da december sin basa dal preventiv dal chantun ch'è vegnì deliberà dal  cussegl grond.  Art.  23 Fixaziun da las contribuziuns 1 La fixaziun da las contribuziuns chantunalas vegn fatga tras l'uffizi fin mez avrigl   da l'onn suandant.  Art.  24 Pajament da las contribuziuns 1 Il  chantun  paja  tut  la  contribuziun  globala  en  pajaments  parzials  durant  l'onn  current. 2 Sche quai è pussaivel, ston ils pajaments parzials vegnir coordinads cun ils basegns  da liquiditad da la scola auta.  5. Rapport annual, quint annual, post da revisiun e regulaziun  dals salaris  Art.  25 Rapport annual e quint annual 1 Il rapport annual ed il quint annual revedì ston vegnir suttamess a la regenza per   l'approvaziun  fin  mez  matg  da  l'onn  suandant.  En  il  rapport  annual  ston  vegnir  integrads tut las datas impurtantas da prestaziun e da finanzas sco er ils indicaturs  dal controlling da las contribuziuns en il senn da la lescha davart las finanzas dal   chantun Grischun. 2 Els vegnan rendids enconuschents al cussegl grond en la sessiun da zercladur che  suonda.  Art.  26 Post da revisiun 1 Il post da revisiun controlla la contabilitad e fa in rapport per mauns da la regenza e   dal cussegl da la scola auta.  Art.  27 Imputaziun dals salaris 1 Per reglar ils salaris valan las disposiziuns davart las scolas autas tenor l'agiunta tar  l'ordinaziun davart  la  finanziaziun dal deficit  da  las  instituziuns da la  furmaziun  professiunala e da purschidas da furmaziun cuntinuanta.  6. Disposiziuns finalas  Art.  28 Execuziun 1 L'execuziun è chaussa da l'uffizi.  6       427.210   2 Ils documents ed ils protocols da las sesidas dal cussegl da la scola auta ston vegnir   tramess a temp a l'uffizi.  Art.  29 Aboliziun dal dretg vertent 1 Cun l'entrada en vigur da questa ordinaziun vegnan abolids ils suandants relaschs: a) ordinaziun tar la lescha davart la scola auta da pedagogia dals 20 da december    2005 (DG 427.205); b) ordinaziun davart il cussegl da la scola auta professiunala da pedagogia dals 8   da fanadur 2003 (DG 427.230); c) ordinaziun  davart  las  scolaziuns  e  davart  ils  examens  a  la  scola  auta  da   pedagogia dals 14 d'avust 2007 (ordinaziun da scolaziun; DG 427.240); d) ordinaziun davart il curs preliminar per l'admissiun al studi a la scola auta da   pedagogia dals 4 da fanadur 2006 (ordinaziun davart il curs preliminar; DG  427.290);  e) ordinaziun tar la lescha davart la scola auta da tecnica ed economia dals 20 da  december 2005 (DG 427.510);  f) ordinaziun davart il studi, la perscrutaziun ed ils servetschs a la scola auta da  tecnica ed economia dals  30 d'avust  2011 (ordinaziun da studi SATE; DG  427.520).  Art.  30 Disposiziuns transitoricas 1 Studentas e students che han cumenzà cun lur scolaziun sin fundament da la basa  giuridica vertenta  pon – sin dumonda a  la  direcziun da la  scola  auta  – finir  lur  scolaziun tenor questas disposiziuns. 2 La  scola  auta  da  pedagogia  dal  Grischun sco  er  la  scola  auta  spezialisada  dal  Grischun concludan l'onn da gestiun 2014 tenor las prescripziuns dal dretg vertent.  Art.  31 Entrada en vigur 1 Questa ordinaziun entra en vigur il 1. d'avust 2014.   7     427.210    Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 08-07-2014 01-08-2014 relasch emprima versiun - 12-12-2017 01-01-2018 Art. 2 al. 2, e) midada 2017-043 12-12-2017 01-01-2018 Art. 2 al. 2, f) integraziun 2017-043 12-12-2017 01-01-2018 Agiunta 1 integraziun 2017-043  8       427.210   Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 08-07-2014 01-08-2014 emprima versiun - Art. 2 al. 2, e) 12-12-2017 01-01-2018 midada 2017-043 Art. 2 al. 2, f) 12-12-2017 01-01-2018 integraziun 2017-043 Agiunta 1 12-12-2017 01-01-2018 integraziun 2017-043   9      427.210-A1       1    Agiunta 1: Studis cun ina restricziun d'admissiun  (art. 2 al. 2 lit. f)   (versiun dal 1. da schaner 2018)   1. Studis cun ina restricziun d'admissiun   Scola auta Studi Dumber  maximal  da plazzas  da studi  per onn   Durada da la restric- ziun d'admissiun   Conclus da la  regenza/  protocol nr.   SASGR studi da bachelor per  inschigneria da  medias   99 01-09-2018–31-08-2021 12-12-2017/  1059       	1. Disposiziuns generalas 	Art. 1 Intent 	Art. 2 Cumpetenza dal cussegl da la scola auta, reglaments 	Art. 3 Publicaziun ed approvaziun 	Art. 4 Assicuranzas cunter accidents e da responsabladad 	Art. 5 Incarica da prestaziun, incarica speziala 	Art. 6 Diploms e titels  	2. Sectur da prestaziun da l'instrucziun 	Art. 7 Immatriculaziun, exmatriculaziun 	Art. 8 Structura dal studi 	Art. 9 Sistem da valitaziun 	Art. 10 Studis da diplom novs 	Art. 11 Restituziun dal daner da studi e da las taxas  	3. La perscrutaziun, ils servetschs e las furmaziuns supplementaras sco secturs da prestaziun 	Art. 12 Perscrutaziun 	Art. 13 Concepziun dals pretschs per ils servetschs e per las furmaziuns supplementaras  	4. Finanziaziun 	Art. 14 Manar la contabilitad 	Art. 15 Amortisaziuns, activaziuns 	Art. 16 Retenziuns 	Art. 17 Reservas generalas 	Art. 18 Utilisaziun e cumprova da reservas e da retenziuns 	Art. 19 Valitaziun 	Art. 20 Emprest ed investiziun da chapital ester 	Art. 21 Directivas dal preventiv 	Art. 22 Contribuziun globala, approvaziun dal preventiv 	Art. 23 Fixaziun da las contribuziuns 	Art. 24 Pajament da las contribuziuns  	5. Rapport annual, quint annual, post da revisiun e regulaziun dals salaris 	Art. 25 Rapport annual e quint annual 	Art. 26 Post da revisiun 	Art. 27 Imputaziun dals salaris  	6. Disposiziuns finalas 	Art. 28 Execuziun 	Art. 29 Aboliziun dal dretg vertent 	Art. 30 Disposiziuns transitoricas 	Art. 31 Entrada en vigur   		2019-09-01T16:30:02+0200 	"7001 Chur" 	"Gesetzessammlung Kanton Graubünden"